Studentski zbor Filozofskog fakulteta Sveučilišta u Zagrebu

Ivana Lučića 3

10000 Zagreb

U Zagrebu, 6. veljače 2018.

**Zapisnik IV. sjednice Studentskog zbora Filozofskog fakulteta Sveučilišta u Zagrebu**

koja se održala 6. veljače 2018. u 19:00h u A001.

Početak sjednice u 19:12 u A001

Prisutni: Lorena Drakula, Karlo Držaić, Tomislav Karlić, Zvonimir Glavaš, Mitja Ružojčić, Luka Pavlović, Tea Miroslavić, Norma Trkovnik, Vinko Drača, Veronika Mesić, Filip Tenšek, Nikola Tomašegović

Odsutni: Martina Podboj, Lucija Gegić, Petra Kurtović, Petra Požgaj

Prisutni gosti: Luka Vrljić, Emirat Asipi, Sanja Šterk, Tea Radović, Marija Dejanović, Robert Zuljani, Petra Rukelj, Mislav Sokačić, Andrea Horvat

Predsjedavatelj: Karlo Držaić

Zapisničarka: Lorena Drakula

**Predloženi dnevni red:**

1. **Obavijesti**
2. **Potvrda odluke Studentskog zbora Filozofskog fakulteta Sveučilišta u Zagrebu o izboru predstavnika u Povjerenstvu za sufinanciranje studentskih projekata izglasane na elektroničkoj sjednici 26. siječnja 2018.**
3. **Izvještaj sa Skupštine Studentskog zbora Sveučilišta u Zagrebu**
4. **Izbor predstavnika/ice i zamjenika/ice Studentskog zbora Filozofskog fakulteta Sveučilišta u Zagrebu u Etičko povjerenstvo Filozofskog fakulteta u Zagrebu**
5. **Natječaj za sufinanciranje studentskih projekata**
6. **Razno**

Karlo Držaić naglašava da su svi slobodni sudjelovati u raspravi, no pravo glasa imaju samo članovi Studentskog zbora Filozofskog fakulteta Sveučilišta u Zagrebu.

Dnevni red jednoglasno je usvojen.

1. **Obavijesti**

Karlo Držaić napominje da se od ljetnoga semestra mijenja način upisa. Svi koji to mogu, upisivat će se preko Studomata. Ostali studenti upisuju se abecednim redoslijedom prema danima u tjednu, osim studenata kombinacija 3+2/4+1 koji se upisuju u referadi neovisno o rasporedu. Detaljnije upute objavljene su na *web*-stranici Fakulteta.

1. **Potvrda odluke Studentskog zbora Filozofskog fakulteta Sveučilišta u Zagrebu o izboru predstavnika u Povjerenstvu za sufinanciranje studentskih projekata izglasane na elektroničkoj sjednici 26. siječnja 2018.**

Na elektroničkoj sjednici 26. siječnja 2018. godine za predstavnika Studentskoga zbora Filozofskog fakulteta Sveučilišta u Zagrebu u Etičkom povjerenstvu Filozofskog fakulteta imenovan je Emirat Asipi s 15 glasova za i 1 protiv. Prema Statutu Studentskog zbora FFZG-a odluke donesene na elektroničkim sjednicama potrebno je potvrditi na prvoj sljedećoj redovnoj sjednici.

Emirat Asipi potvrđen je kao predstavnik Studentskog zbora Filozofskog fakulteta Sveučilišta u Zagrebu u Etičkom povjerenstvu Filozofskog fakulteta s 11 glasova za, 1 glasom protiv i 0 suzdržanih.

1. **Izvještaj sa Skupštine Studentskog zbora Sveučilišta u Zagrebu**

Lorena Drakula izvještava da je izglasan Poslovnik o radu Skupštine Studentskog zbora Sveučilišta u Zagrebu te Pravilnik o radu Odbora Studentskog zbora Sveučilišta u Zagrebu. Potvrđeni su i Statuti Studentskog zbora Medicinskog fakulteta te Fakulteta organizacije i informatike. Podnesen je i izvještaj o radu Hrvatskog studentskog zbora.

Izvještaj Lorene Drakula sa Skupštine Studentskog zbora Sveučilišta u Zagrebu jednoglasno je prihvaćen.

1. **Izbor predstavnika/ice i zamjenika/ice Studentskog zbora Filozofskog fakulteta Sveučilišta u Zagrebu u Etičko povjerenstvo Filozofskog fakulteta u Zagrebu**

Karlo Držaić objašnjava kako je naš prethodni predstavnik zajedno s ostalim članovima podnio ostavku zbog curenja povjerljivih informacija u redakciju Novosti. Na sljedećoj se sjednici Fakultetskog vijeća tako izglasava novo Etičko povjerenstvo. Trebamo dati prijedlog za predstavnika/icu i zamjenika/icu. Također, u Etičko povjerenstvo ne bi trebali ulaziti ljudi koji su predstavnici studenata, a istovremeno su zaposleni na nekom fakultetu (misli se na predstavnike postdiplomskih studija).

Lorena Drakula predlaže Teu Radović.

Emirat Asipi kandidira Teu Miroslavić za zamjenicu.

Tea Radović jednoglasno je izglasana za članicu Etičkog povjerenstva Filozofskog fakulteta iz reda studenata.

Tea Miroslavić izglasana je za zamjenicu članice Etičkog povjerenstva Filozofskog fakulteta iz reda studenata s 11 glasova za, 0 protiv i 1 suzdržanim.

1. **Natječaj za sufinanciranje studentskih projekata**

Emirat Asipi izvještava da su imali inicijalni sastanak na kojem su utvrđeni uvjeti natječaja (objavljeni na *web*-stranici i oglasnoj ploči). Natječaj traje do 5. ožujka 2018. godine. Povećan je fond za studentske projekte za 10 000 kn (sada iznosi 90 000 kn). Prednost imaju interdisciplinarni projekti.

Emirat Asipi kaže da se razmišlja o tome da se napravi zasebna *web*-stranica koja će funkcionirati kao repozitorij svih brojeva studentskih časopisa.

Marija Dejanović predlaže da dio toga budu i zbornici radova.

Filip Tenšek kaže da postoji repozitorij Filozofskog, možda će se samo dodati potkategorija.   
Dogovor je da se ide na smanjenje količine tiskanja, a da će se poticati *online*-izdanja.

Filip Tenšek postavlja pitanje ide li se na centralizaciju *online*-izdanja.

Emirat Asipi odgovara potvrdno. *Web*-stranice se i ovako i onako u potpunosti mijenjaju.

Veronika Mesić kaže da se treba razgovarati o tome hoće li pristup imati samo @ffzg.hr domene ili će biti otvoreno za sve. To je i pitanje autorskih prava.

Karlo Držaić kaže da se može delegirati nekoliko ljudi koji bi išli na razgovor s Upravom oko toga.

Vinko Drača smatra da se treba uzeti u obzir kvaliteta časopisa koji se izdaju. Ne mogu se uspoređivati brojevi „Pro Tempore“ i pojedini brojevi časopisa „Čemu?“.

Emirat Asipi kaže da se od ove godine ne financiraju projekti kojima se ne može dodijeliti više od 50% sredstava. Znači da natječaju neće financiranje dobiti svatko, pa barem minimum, nego samo vredniji projekti.

Karlo Držaić naglašava da se promijenio i uvjet kojim se regulira da prednost imaju oni časopisi koji imaju pozitivnu recenziju profesora, a ne preporuku.

Mislav Sokačić pita odakle ideja da prednost imaju interdisciplinarni projekti.

Marija Dejanović objašnjava da tako stoji u novom nacrtu Strategije FF-a.

Emirat Asipi navodi da se smatra problemom na Filozofskom što odsjeci gotovo uopće ne surađuju.

Veronika Mesić i Filip Tenšek su delegirani za informiranje o repozitoriju studentskih časopisa.

1. **Razno**

Petra Rukelj daje izvještaj o radu studentskih pravobraniteljica. Prvi je slučaj bio studentice diplomskog studija germanistike koja nije dobila suplement diplome. Ispostavilo se da je to bila greška studentice. Drugi slučaj je bio mejl studentice koja je tražila konzultacije oko pitanja kako se žaliti rektoru na odluku dekanice. Pretpostavljaju da je u slučaju predbolonjka koja na kraju nije došla na konzultacije. Treći je slučaj bio problem studentice koja nije pohađala nastavu veći dio semestra zbog zdravstvenih problema. Imala je problem jer joj profesorica Sanader nije dozvoljavala izlazak na ispit. Međutim, prema Pravilniku o studiranju profesor može studentu uskratiti potpis. Studentica će morati ponovno pohađati kolegij. Posljednji su slučaj tri studentice 5. godine psihologije koje su upisale u zimskom semestru izborni kolegij. U prvom tjednu nastave profesori su ukinuli jedan termin vježbi i ostavili samo onaj koji je studentima manje odgovarao. Time direktno krše Pravilnik o studiranju koji kaže da se izvedbeni plan ne smije mijenjati nakon početka akademske godine. Taj jedini termin studenticama je sada bio u koliziji sa seminarom iz obaveznog kolegija. Isto tako nisu mogle prisustvovati na nekom obaveznom izletu. One su sredinom prosinca odlučile više ne dolaziti na predavanja iz tog kolegija jer nisu znale koji je maksimalni broj izostanaka. Jedna od njih je izašla na završni ispit što im je asistentica dozvolila, ali im je profesorica nakon toga rekla da nemaju pravo na potpis. Glavni argument koji imaju je izmjena izvedbenog plana. Poslale su i molbu na vijeće Odsjeka za psihologiju.

Zvonimir Glavaš kaže da je da je ovo pitanje rasporeda, a ne izvedbenog plana.

Ponovno se postavlja problem mijenjanja uvjeta upisa paralelnog studija.

Nikola Tomašegović kaže da se ubuduće oko ovakvih pitanja treba tražiti pismeni prijedlog i stav o kojem možemo onda raspravljati na sjednicama.

Norma Trkovnik predlaže održavanje izvanredne sjednice s Upravom.

Vinko Drača predlaže da se u slučaju da Uprava ne može doći na Fakultetskom vijeću stavi veto na odluku dok se Studentski zbor ne usuglasi.

Emirat Asipi predlaže da dodamo i točke o cjeniku Filozofskog fakulteta i o doktorskim studijima.

Dogovoreno je da će se urudžbirati zahtjev za sastanak s Upravom.

Karlo Držaić zatvara sjednicu u 20:40h